Oeps! Vierjarige koop R37 000 se SpongeBob-roomyseNoah Bryant geniet een van sy SpongeBob-roomyse (Foto: GoFundMe-veldtog) ŉ Vierjarige seuntjie van Brooklyn in New York in die VSA het meer as $2 600 (sowat R37 000) se nieterugbetaalbare SpongeBob SquarePants-roomyse op Amazon gekoop. Noah Bryant het 51 bokse van dié roomyse op Amazon bestel, berig die New York Post. Dit is meer as 900 roomyse altesaam. “Noah se ma studeer maatskaplike werk aan die New York-universiteit en kan dit eenvoudig nie bekostig nie,” het ŉ vriendin, Katie Schloss, op ŉ GoFundMe-veldtog gesê. Sy het ŉ teiken van $2 619 gestel om die koste van die roomyse te dek, maar mense het reeds meer as $10 600 (meer as R150 000) geskenk. “Baie dankie vir julle verstommende vrygewigheid en ondersteuning,” het Noah se ma, Jennifer, in ŉ opvolgplasing gesê, berig People. Sy het verduidelik haar seun is op die outisme-spektrum en “alle toekomstige skenkings sal aangewend word vir Noah se opvoeding en bykomende ondersteuning”. Sy het ook twee ander seuns.